Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2019/C 304/07)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1)

OZNÁMENIE O SCHVÁLENÍ ŠTANDARDNEJ ZMENY

„Bianco di Custoza“/„Custoza“

Referenčné číslo: PDO-IT-A0468-AM02

Dátum oznámenia: 24.6.2019

OPIS A DÔVODY SCHVÁLENEJ ZMENY

1. Článok 1 špecifikácie výrobku: Názov a vína

Opis a dôvody

Opis:

Doplnenie kategórie riserva

Dôvody:

Doplnením kategórie riserva vín „Custoza“ sa zabezpečí lepšia kvalita názvu, a tým sa lepšie vyjadria vlastnosti súvisiace s dozrievaním, ktoré sú špecifické pre túto kategóriu.

Táto zmena obsahuje aj úpravy oddielov 1.4. [Opis vína (vín)] a 1.5. (Vinárske výrobné postupy – Maximálne výnosy) jednotného dokumentu.

2. Článok 2 špecifikácie výrobku: Odrody viniča

Opis a dôvody

Opis:

Revízia hlavných odrôd a percent: k trom existujúcim povinným odrodám Garanega, Trebbiano Toscano a Trebbianello (miestny biotyp odrody Tocai friulano) sa doplnila odroda Bianca Fernanda, ktoré musia teraz predstavovať aspoň 70 % použitého hrozna, pričom žiadna z týchto odrôd nesmie sama osebe prekročiť 45 %.

Dôvody:

S cieľom zohľadniť tradičné postupy v oblasti bola medzi povinné odrody začlenená odroda Bianca Fernanda. To, že tieto štyri hlavné odrody musia tvoriť aspoň 70 % použitého hrozna a podiel jednotlivých odrôd nesmie byť vyšší ako 45 % znamená, že žiadny samostatný druh nebude tvoriť viac ako 31,5 %. Podľa nového návrhu musí preto víno s CHOP „Bianco di Custoza“/„Custoza“ nevyhnutne pozostávať aspoň z troch zo štyroch hlavných odrôd. Hoci toto už platí aj podľa súčasnej špecifikácie, navrhovanou zmenou sa umožní použitie štyroch odrôd z dôvodu kvality, ak to bude potrebné vzhľadom na vývoj počas ročného obdobia, čas zberu, polohu vinohradu alebo špecifické aspekty výroby.

Bianca Fernanda (miestny klon odrody Cortese) tvorí viac ako 13 % viniča vo výrobnej oblasti vína „Custoza“ a miestne sa považuje za synonymum vína „Custoza“. Doplnením odrody Bianca Fernanda ako jednej zo štyroch hlavných odrôd viniča sa posilní kvalita a dobrá povesť, ktorej je názov nositeľom.

Táto zmena obsahuje aj úpravy oddielov 1.4. [Opis vína (vín)] a 1.7. (Hlavné muštové odrody) jednotného dokumentu.

3. Článok 4 špecifikácie výrobku: Pravidlá pestovania viniča

Opis a dôvody

Opis:

a) použitie kategórií superiore, riserva, spumante (šumivé víno) a passito (víno zo zhrozienkovateného hrozna);

b) odstránenie odkazu na možnosť využitia viníc „Custoza“ na výrobu vín s CHOP „Garda“;

c) zníženie výnosu pri víne „Custoza“ na 13 ton na hektár;

d) doplnenie tabuľky údajov o maximálnych výnosoch a obsahu alkoholu pri jednotlivých kategóriách;

e) preformulovanie odseku o výbere hrozna na vína passito bez úpravy hodnôt parametrov;

f) doplnenie štyroch odsekov, v ktorých sa uvádza, že ak to bude vyžadovať združenie na ochranu, regionálne orgány môžu po konzultáciách s profesijnými organizáciami: prijímať rozhodnutia týkajúce sa rôznych účelov/využití hrozna a maximálnych limitov množstva hrozna na hektár, ktoré sa má použiť; znižovať povolené výnosy hrozna a vína; a povoľovať uskladňovanie nadbytočných výnosov na budúce použitie v objeme až do 20 % nad maximálnymi výnosmi.

Dôvody:

a) na účely zohľadnenia úprav článku 1;

b) táto možnosť sa stanovuje vo vnútroštátnych právnych predpisoch a už nemusí byť súčasťou špecifikácie výrobku;

c) výnos na hektár sa musí znížiť, aby sa zvýšila kvalita, ktorej je názov nositeľom. V každom prípade sa touto úpravou iba zosúladí výroba s aktuálnymi postupmi výsadby viniča, keďže starý systém bol úplne nahradený výsadbou do riadkov. Z analýzy vyplýva, že trend v oblasti objemu fľašovaného vína je za posledných päť rokov viac-menej stabilný a že trh dokáže absorbovať iba časť vyrobeného vína, pričom len malé percento sa predáva za ceny, ktoré umožňujú vinárom dosiahnuť ziskovosť a prispievať k vytváraniu dobrej povesti kvality týchto vín na vnútroštátnom aj medzinárodnom trhu. Vinári sa preto jednoznačne rozhodli pre zníženie objemu výroby vín, ktoré budú uvádzať na trh pod CHOP „Custoza“, a využitie zostávajúceho objemu výnosu na výrobu iných vín;

d) na zjednodušenie výkladu špecifikácie je potrebná tabuľka údajov;

e) toto znenie sa musí preformulovať tak, aby sa zjednodušil výklad špecifikácie;

f) znenie v súčasnosti obsahuje množstvo pravidiel pestovania viniča, ktoré sa majú uplatňovať za určitých špecifických podmienok.

Táto zmena obsahuje aj úpravy oddielu 1.5. (Vinárske výrobné postupy – Maximálne výnosy) jednotného dokumentu.

4. Článok 5 špecifikácie výrobku: Pravidlá výroby vína

Opis a dôvody

Opis:

začlenenie možnosti výroby vína z rôznych odrôd oddelene alebo všetkých spoločne, pričom sa uvádza, že ak sa z hrozna vyrábajú vína oddelene, tieto sa musia zmiešať v priestoroch vinára a vždy pred podaním žiadosti o ich certifikáciu na uvedenie na trh;

zvýšenie výnosu hrozna na výrobu vína zo 65 % na 70 % v prípade vín „Custoza“, „Custoza“spumante, „Custoza“superiore a „Custoza“riserva a uvedenie výnosov v tabuľke;

limit 15 % na primiešanie vína z iného ročníka, pričom tento postup sa obmedzuje na víno z predchádzajúceho roka a sceľovanie sa musí uskutočniť do 31. decembra roka, v ktorom sa hrozno dopestovalo;

doplnenie dátumu uvedenia vína „Custoza“ do obehu na spotrebu: 1. decembra roka, v ktorom sa hrozno dopestovalo;

doplnenie kategórie riserva zrejúcej aspoň 12 mesiacov od 1. novembra roku výroby;

vloženie troch odsekov, v ktorých sa uvádza, že ak to bude vyžadovať združenie na ochranu, regionálne orgány môžu po konzultáciách s profesijnými organizáciami stanoviť nižší strop pre objem vína, ktoré môže byť certifikované, než je strop stanovený v špecifikácii, čím sa ponechajú v sudoch mušty a vína získané z nadbytočného hrozna, ktoré možno na žiadosť združenia na ochranu certifikovať.

Dôvody:

výnos hrozna na výrobu vína sa zvýšil na 70 %, aby predpisy zohľadnili výnosy, ktoré vinári dosahujú vďaka pokroku technológií vo výrobnej oblasti za posledných 15 rokov;

obmedzenie objemu staršieho vína, ktoré možno primiešať, a obmedzenie tohto vína na víno z predchádzajúceho roka boli zavedené len v záujme kvality;

dátum uvedenia vína do obehu na konzumáciu bol zavedený s cieľom zlepšiť kvalitu;

doplnenie kategórie riserva k vínam „Custoza“ predstavuje prvok posilňujúci kvalitu, ktorej je názov nositeľom. Vína „Custoza“ uznávanej kvality zrejúce aspoň 12 mesiacov sú na trhu už veľa rokov. Ide v podstate o vína s dlhým obdobím zrenia, ktoré sú určené pre vyspelejšie talianske a medzinárodné trhy.

Tieto posledné tri odseky boli doplnené s cieľom zosúladiť znenie s právnymi predpismi.

Táto zmena obsahuje aj úpravy oddielu 1.5. (Vinárske výrobné postupy – Maximálne výnosy) jednotného dokumentu.

5. Článok 6 špecifikácie výrobku: Charakteristické vlastnosti spotreby

Opis a dôvody

Opis:

a) doplnenie opisu farby vína „Custoza“;

b) zvýšenie minimálneho bezcukorného extraktu na 17 g/l;

c) doplnenie chemických, fyzikálnych a organoleptických vlastností novej kategórie riserva;

d) nový opis chuti vín spumante (šumivých) ako „zero dosage až demi-sec“;

e) vloženie záverečného odseku, v ktorom sa uvádza, že vína všetkých kategórií môžu mať aj tóny dreva, ak dozrievajú v drevených sudoch.

Dôvody:

a) týmto doplnením sa zabezpečí správny opis farby tohto vína;

b) účelom tejto úpravy je prispôsobiť špecifikáciu výrobku skutočnosti, že vína „Custoza“ na trhu už majú vyššie hodnoty tohto parametra;

c) ide o doplnenie vlastností novej kategórie riserva, ktorá sa nenachádzala v predchádzajúcej špecifikácii výrobku;

d) táto úprava sa uskutočnila na základe požiadaviek trhu;

e) táto formulácia je jasnejšia ako jej predchádzajúca verzia, čím sa zabezpečí presnejší opis.

Táto zmena obsahuje aj úpravy oddielu 1.4. [Opis vína (vín)] jednotného dokumentu.

6. Článok 8 špecifikácie výrobku: Balenie

Opis a dôvody

Opis:

a) doplnenie pravidla, podľa ktorého sa môžu „Custoza“, „Custoza“superiore, „Custoza“riserva a „Custoza“passito uvádzať na trh iba v sklenených fľašiach s maximálnym objemom 9 litrov a nesmú sa uvádzať na trh v nádobách typu dama a fiasco;

b) povolenie na používanie sklenených nádob s maximálnym objemom 18 litrov pri kategórii spumante (šumivé);

c) doplnenie pravidla, podľa ktorého môžu len vinári z výrobnej oblasti opísanej v článku 3 a žiadne iné strany predávať víno „Custoza“ (ale žiadne z dodatočných kategórií) podľa tradičného postupu priamo koncovým spotrebiteľom v nádobách s maximálnym objemom 60 litrov;

d) vysvetlenie, že povolené používanie iných ako sklenených nádob (vaky v škatuli typu „bag-in-a-box“) sa nevzťahuje na kategórie superiore a riserva;

e) povolenie používania akéhokoľvek uzáveru prípustného podľa príslušných právnych predpisov.

Dôvody:

a) v súčasnej špecifikácii výrobku sa uvádza len to, že superiore, passito (víno zo zhrozienkovateného hrozna) a spumante (šumivé víno) musia byť balené v sklenených fľašiach. Navrhovanou zmenou sa táto povinnosť rozširuje aj na všetky vína „Custoza“. Ide o veľmi dôležitý krok pri posilňovaní dobrej povesti tohto historického názvu, a to aj vzhľadom na opätovné umiestňovanie vín na trh a vytváranie ich dobrej povesti;

b) umožňuje sa tým používanie nádob, ktoré sú na trhu najžiadanejšie;

c) povoľuje sa to vzhľadom na miestnu tradíciu koncových spotrebiteľov nakupujúcich víno „Custoza“ v sudoch;

d) poskytuje sa tým lepšie objasnenie;

e) touto úpravou sa znenie zosúlaďuje s právnymi predpismi.

JEDNOTNÝ DOKUMENT

1. Názov výrobku

„Bianco di Custoza“

„Custoza“

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

5. Akostné šumivé víno

4. Opis vína (vín)

„Bianco di Custoza“/„Custoza“ vrátane kategórií riserva, superiore, spumante (šumivé víno) a passito (víno zo zhrozienkovateného hrozna)

Charakteristickou farbou vína je slamovožltá rôznej intenzity, niekedy so zelenkavým nádychom v prípade mladších vín alebo zlatistými tónmi v prípade určitých výberových vín. Vôňa je ovocná a mierne aromatická s tónmi kvetín a príležitostne aj byliniek a korenín. Vína majú sviežu, jemnú a lahodnú chuť.

Sú to veľmi chutné vína, ktoré sa dajú vynikajúco kombinovať s rôznymi pokrmami. Vo všeobecnosti by sa mali piť mladé, hoci niektoré výbery z viníc si dokážu svoje vlastnosti udržať dlhšie.

Minimálny celkový obsah alkoholu je 11,0 obj. % a minimálny bezcukorný extrakt je 16,5 g/l.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálny celkový obsah kyselín 4,5 gramov na liter, vyjadrený ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

„Bianco di Custoza“/„Custoza“

Farba: slamovožltá, niekedy s nádychom svetlozelenej.

Vôňa: ovocná, výrazná a mierne aromatická.

Chuť: výrazná, lahodná, so správnou plnosťou.

Minimálny celkový obsah alkoholu: 11 obj. %.

Minimálny bezcukorný extrakt: 17 g/l.

Zvyškové redukujúce cukry: max. 7 g/l.

V prípadoch, keď hodnoty nie sú uvedené v nasledujúcej tabuľke, zodpovedajú predmetné vína limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálny celkový obsah kyselín 4,5 gramov na liter, vyjadrený ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

„Bianco di Custoza“riserva/„Custoza“riserva

Farba: slamovožltá až zlatistá s rôznou intenzitou.

Vôňa: intenzívna, výrazná a mierne aromatická.

Chuť: vyvážená, výrazná, so správnou plnosťou.

Minimálny celkový obsah alkoholu: 12,5 obj. %.

Minimálny bezcukorný extrakt: 20 g/l.

Zvyškové redukujúce cukry: max. 7 g/l.

V prípadoch, keď hodnoty nie sú uvedené v nasledujúcej tabuľke, zodpovedajú predmetné vína limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálny celkový obsah kyselín 4,5 gramov na liter, vyjadrený ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

„Bianco di Custoza“superiore/„Custoza“superiore

Farba: slamovožltá až zlatistá pri dlhšom zrení.

Vôňa: príjemná, výrazná a mierne aromatická.

Chuť: vyvážená, plná.

Minimálny celkový obsah alkoholu: 12,50 obj. %.

Minimálny bezcukorný extrakt: 20 g/l.

Zvyškové redukujúce cukry: 7 g/l.

V prípadoch, keď hodnoty nie sú uvedené v nasledujúcej tabuľke, zodpovedajú predmetné vína limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálny celkový obsah kyselín 4,5 gramov na liter, vyjadrený ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

„Bianco di Custoza“spumante/„Custoza“spumante

Šumivosť: jemná, dlhotrvajúca.

Farba: slamovožltá rôznej intenzity, s možnými zlatistými odtieňmi.

Vôňa: voňavá, ovocná a mierne aromatická v prípade výroby Charmatovou metódou; jemná, elegantná a výrazná v prípade fermentácie vo fľaši.

Chuť: svieža, výrazná, jemná a vyvážená; zero dosage až demi-sec.

Minimálny celkový obsah alkoholu: 11,5 obj. %.

Minimálny bezcukorný extrakt: 15 g/l.

V prípadoch, keď hodnoty nie sú uvedené v nasledujúcej tabuľke, zodpovedajú predmetné vína limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálny celkový obsah kyselín 5,0 gramov na liter, vyjadrený ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

„Bianco di Custoza“passito/„Custoza“passito

Farba: zlatistožltá.

Vôňa: intenzívna a ovocná.

Chuť: príjemná až sladká, vyvážená, s mierne aromatickou plnosťou.

Minimálny celkový obsah alkoholu: 15 obj. %.

Minimálny bezcukorný extrakt: 22 g/l.

V prípadoch, keď hodnoty nie sú uvedené v nasledujúcej tabuľke, zodpovedajú predmetné vína limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 12,00 Minimálny celkový obsah kyselín 4,5 gramov na liter, vyjadrený ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

5. Vinárske výrobné postupy

a) Základné enologické postupy

ŽIADNE

b) Maximálne výnosy

„Bianco di Custoza“/„Custoza“

13 000 kg hrozna na hektár

„Bianco di Custoza“superiore/„Custoza“superiore

12 000 kg hrozna na hektár

„Bianco di Custoza“riserva/„Custoza“riserva

13 000 kg hrozna na hektár

„Bianco di Custoza“spumante/„Custoza“spumante

13 000 kg hrozna na hektár

„Bianco di Custoza“passito/„Custoza“passito

5 000 kg hrozna na hektár

6. Vymedzená zemepisná oblasť

Vína s CHOP „Bianco di Custoza“/„Custoza“ sa vyrábajú v oblasti, ktorá sa rozprestiera na celom alebo čiastočnom území týchto obcí: Sommacampagna, Villafranca di Verona, Valeggio sul Mincio, Peschiera del Garda, Lazise, Castelnuovo del Garda, Pastrengo, Bussolengo a Sona. Táto oblasť je vymedzená takto: začína na juhu od obce Sommacampagna, v okrese Cesure (89 m n. m.), jej hranica vedie juhozápadne pozdĺž zavlažovacieho kanála Alto Agro Veronese, ktorý slúži na odvodňovanie a zlepšovanie pôdy, až po Boscone, pokračuje po krátkom úseku cesty do obce Villafranca, kde sa zlúči s obecnou cestou, ktorá prechádza cez obce Pozzomoretto a Colambara. Hranica sa potom napája na ďalšiu obecnú cestu pri Cà Delia a vedie ňou cez C. Nuova Pigno a Le Grattarole až po križovatku s provinčnou cestou medzi obcami Villafranca a Valeggio, na ktorú sa napája až po mesto Valeggio sul Mincio. Ďalej vedie na juh popri obecnej ceste smerom na Pozzolo až po C. Buse, kde sa zlúči s cestou, ktorá križuje zavlažovací kanál Seriola Prevaldesca, a vedie pozdĺž nej na sever až po most Ponte Lungo. Za mostom hranica pokračuje popri zavlažovacom kanáli Seriosa Serenelli na juh až po hranicu s provinciou Mantua a regiónom Lombardsko (63 m n. m.). Odtiaľ sa hraničná línia vracia na sever pozdĺž hranice regiónu, prechádza cez obce Pignolada, Staffalonero, Prandina, Stanzione di Salionze, Villa, Dolci a Pontana a potom sa na krátky úsek stáča severovýchodne od hranice regiónu k ceste medzi obcami Broglie a Madonna del Frassino až k bodu pri obci Pignolini, kde križuje diaľnicu Serenissima. Odtiaľ vedie popri trati, ktorá pokračuje na východ od Cà Gozzetto, prechádza cez Cà Serraglio, potom na západ od bodu s nadmorskou výškou 101 m a končí v obci Cà Berra Nuova (91 m n. m.) na brehu jazera Frassino. Hranica potom na krátkom úseku vedie pozdĺž brehu jazera, zlúči sa s traťou, ktorá prechádza cez obec Bertoletta, a prichádza k staničnej zastávke v nadmorskej výške 84 m. Ďalej vedie popri železničnej trati na východ až po ďalšiu zastávku v nadmorskej výške 84 m, zatáča sa smerom k ceste, ktorá vedie cez obec Villa Montresor, a pokračuje k obci Cappuccini na brehu Gardského jazera. Od obce Cappuccini vedie hraničná línia po východnom brehu Gardského jazera a potom sa pri prístave Pacengo stáča do vnútrozemia, vedie pozdĺž trate cez body s nadmorskou výškou 93 m a 107 m a pod obcou Pacengo do Cà Allegri. Ďalej vedie popri obecnej ceste na Pacengo až k obci C. Fontana Fredda a vyšplhá sa znovu až do nadmorskej výšky 122 m do La Tende. Odtiaľ vedie popri ceste medzi obcami Pacengo a Colà až do C. alle Croci a zíde popri trati juhovýchodne do bodov s nadmorskými výškami 118 m a 113 m a cez obec Sarnighe, kde sa v nadmorskej výške 112 m stretáva s hranicou medzi obcami Lazise a Castelnuovo. Tam sa opäť vyšplhá, vedie na sever popri hranici obce a potom sa zlúči s hranicou medzi obcami Lazise a Pastrengo pri obci Mirandola. Po tejto hranici vedie, až kým nepretne provinčnú cestu medzi obcami Verona a Lago na západ od obce Osteria Vecchia, kde sa napojí na cestu do Verony (východ) a vedie ňou, kým nedosiahne bod pri obci Bussolengo, kde sa zlúči s obecnou cestou do obce Cristo pri bode s nadmorskou výškou 130 m. Potom pokračuje popri obecnej ceste do obce Palazzolo až do bodu, kde diaľnica Brenner križuje hranicu medzi obcami Bussolengo a Sona. Línia ďalej pokračuje južne popri hranici medzi obcami až po obec Civel, kde sa zlučuje s provinčnou cestou medzi obcami Bussolengo a Sommacampagna, po ktorej vedie cez obec Sommacampagna a za ňou sa napája na cestu do obce Custoza, po ktorej vedie až k východiskovému bodu v okrese Cesure. Západne od obce Broglie zahŕňa táto oblasť aj malé územie v obci Peschiera del Garda vrátane oblasti Monte Zecchino, ktoré je vymedzené takto: od trate na juh od obce Broglie (pri starej základnej škole) vedie hraničná línia na západ k obciam Cà Boschetti a Cà Rondinelli, potom pokračuje po hranici provincie a regiónu a prejde cez obce Cà Boffei, Soregone, Cà Nuova Bazzoli. Ďalej vedie popri ceste na Broglie, až kým neprejde cez trať, kde sa línia začala.

7. Hlavné muštové odrody

Pinot bianco (B) [Pinot blanc]

Trebbiano toscano (B) – Trebbiano

Trebbiano toscano (B) – Biancame (B)

Trebbiano toscano (B) – Ugni blanc

Trebbiano toscano (B) – Procanico

Riesling italico (B) – Riesling [Rizling vlašský]

Riesling renano (B) – Riesling [Rizling rýnsky]

Tocai friulano (B)

Tocai friulano (B) – Tuchì

Garganega (B) – Grecanico dorato (B)

Pinot bianco (B) – Pinot blanc

Malvasia bianca (B) – Malvasia

Malvasia bianca (B) – Verdina

Malvasia bianca (B) – Iuvarella

Manzoni bianco (B) – Incrocio Manzoni 6.0.13 (B)

Garganega (B) – Garganego

Chardonnay (B)

Cortese (B) – Bianca Fernanda

Pinot bianco (B) – Pinot

8. Opis súvislostí

„Bianco di Custoza“/„Custoza“

Špecifické vlastnosti zemepisnej oblasti

Prírodné faktory

Vína „Custoza“ sa vyrábajú v relatívne malej oblasti, ktorá zaberá väčšinu južnej časti morénových pahorkov ležiacich na okraji Verony a Gardského jazera.

Oblasť výroby je na juhozápade ohraničená riekou Mincio.

Oblasť sa rozprestiera na oboch častiach východného morénového amfiteátra vo vnútrozemí od Gardského jazera a na príbuzných fluvioglaciálnych planinách, ktoré pozostávajú z podobných materiálov, hoci nemusia byť rovnakého pôvodu.

Podrobnejšie možno uviesť, že morénovú krajinu, ktorá charakterizuje oblasť výroby vín s CHOP „Custoza“, tvorí hustá skupina predĺžených pahorkov v sústredenom súvrství. Nie sú strmé, prevýšenie je od 50 do 100 metrov. Keďže tieto pahorky vytvorili nánosy z rovnakých ľadovcov, aké sformovali aj neďaleké Gardské jazero, majú veľmi rôznorodú pôdnu štruktúru, ktorá sa prelína so širokými štrkovitými planinami.

Malá rozloha a značná rovnorodosť oblasti výroby vín s CHOP „Custoza“ znamená, že na celom území prevládajú v podstate rovnaké klimatické podmienky. Oblasť sa vyznačuje horúcimi, nie však dusnými letami a relatívne chladnými zimami, ktoré zmierňuje blízkosť Gardského jazera, čím sa vytvára mikroklíma, ktorá je priaznivá nielen pre vinič, ale aj pre olivovníky a cyprusy tvoriace typické prvky miestneho prostredia.

Úhrn zrážok je rovnomerne rozložený počas celého roka.

Poloha pahorkov zabezpečuje, že svahy sú cez deň vyhrievané a v noci sa na nich môže zhromažďovať chladný vzduch, čo vytvára optimálne podmienky na vznik aromatických vlastností bieleho hrozna.

Preto vykazuje okolie a podnebie oblasti výroby bielych vín s CHOP „Custoza“ relatívne malé odchýlky.

Historické a ľudské faktory

Prvým dôkazom domestikácie viniča v oblasti, ktorá je dnes známa ako oblasť výroby vín s CHOP „Custoza“, je nález hroznových jadierok (Vitis sylvestris) z čias sídiel pozostávajúcich z domov na koloch na území dnešných obcí Pacengo a Peschiera. Dôkazy o pestovaní viniča pochádzajú už z rímskych čias (medzi archeologickými nálezmi z oblasti sú aj predmety, ktoré naznačujú, že víno sa používalo pri náboženských obradoch, ako aj predmety používané na uchovanie a prevážanie vína) a o pestovaní viniča v tejto oblasti, najmä medzi obcami Pastrengo a Sommacampagna, existuje obrovské množstvo písomných prameňov už od 9. storočia a z celého stredoveku.

V druhej polovici 19. storočia začalo byť miestne víno známe výslovne pod názvom „Custoza“, čo je názov obce v okrese Sommacampagna, ktorá sa počas vojen o zjednotenie Talianska preslávila dvomi bitkami. Oblasť medzi obcami Sona a Custoza sa uvádzala ako jedna z najlepších oblastí na pestovanie viniča v západnej časti provincie Verona aj v štúdii, ktorú v roku 1939 vypracovalo Stredisko pre vinohradníctvo a experimentovanie s viničom v Conegliane.

CHOP „Bianco di Custoza“ bolo oficiálne zriadené prezidentským dekrétom z 8. februára 1971 a tieto vína patrili k prvým bielym vínam, ktoré získali v Taliansku uznanie v podobe označenia pôvodu. Skrátený názov „Custoza“ bol schválený v roku 2005. V roku 1972 bolo zriadené Združenie na ochranu značky „Custoza“.

Ľudské faktory

Vo výrobnej oblasti s CHOP „Custoza“ bol historicky najčastejšie využívaný systém pestovania viniča vyväzovaním výhonkov. V staroveku sa hrozno nepestovalo v špecializovaných viniciach, ale spolu s inými plodinami, pričom pestovateľské pozemky obmedzoval kopcovitý terén.

V 80. rokoch 20. storočia sa v oblasti výroby vín „Custoza“ uskutočnili prevratné zmeny, ktoré mali vplyv na metódu pestovania viniča aj na poľnohospodárske postupy, čo vinárom umožnilo lepšie využívať špecifické vlastnosti pôvodných odrôd viniča Garganega, Trebbianello (miestny biotyp odrody Tocai friulano) a Bianca Fernanda (miestny klon odrody Cortese). Vďaka progresívnym zlepšeniam v oblasti technológií a dlhodobým skúsenostiam dokážu v súčasnosti pestovatelia viniča určiť a uplatniť najvhodnejšie procesy pestovania vysokokvalitného hrozna a presne stanoviť najvhodnejšiu chvíľu jeho zberu, čím vyniknú špecifické kvality hrozna vznikajúce pôsobením kombinácie rôznych odrôd, pôdy pahorkov a mikroklímy.

Odborné znalosti miestnych výrobcov naplno vstupujú do hry, keď sa začne hrozno premieňať na víno. Práve vďaka nim získava zmes hrozna „Custoza“ lahodnú, kvetinovo-ovocnú vôňu odrody Garganega, charakteristickú farbu odrody Trebbianello a mierne aromatický nádych odrody Bianca Fernanda, ako aj charakteristické znaky iného bieleho hrozna pestovaného v oblasti. Všetky tieto faktory spolu predstavujú záruku toho, že značka „Custoza“ je charakteristická silnými miestnymi konotáciami a jednoducho rozpoznateľná podľa svojej sviežosti a chutnosti.

„Bianco di Custoza“/„Custoza“

Špecifické vlastnosti výrobku

K základným vlastnostiam vín „Custoza“ patria (a vždy patrili) ich sviežosť, mierna aromatickosť a skutočnosť, že ide o chutné vína, ktoré možno vynikajúco kombinovať s rôznymi pokrmami. Niektoré konkrétne vyberané vína vyrobené vo viniciach majú aj mimoriadne dobré predpoklady na zrenie.

Okrem odrôd Garganega, Trebbianello a Bianca Fernanda sa vína „Custoza“ vyrábajú aj s pridaním iných odrôd, ktoré sa pestujú v danej oblasti, čo podmieňuje ich výraznú, vysokoaromatickú komplexnosť, ktorou sa odlišujú od vín vyrábaných len z konkrétnych jednotlivých odrôd. Ich senzorický profil obsahuje ovocné a kvetinové tóny, niekedy doplnené nádychom byliniek a korenín. Stručne povedané, zmes základných odrôd zabezpečuje vínu „Custoza“ jeho identitu a používanie dodatočných odrôd ho obohacuje o výrazné vône.

Veľmi zriedkavým, aj keď tradičným, výrobkom je „Custoza“passito (víno zo zhrozienkovateného hrozna) so zlatistou farbou a príjemnou alebo sladkou chuťou, inšpirovaný vínami, ktoré sa tradične podávali k sviatočným jedlám.

c) Príčinná súvislosť medzi prostredím a výrobkom

Skutočnosť, že v oblasti výroby vín s CHOP „Custoza“ (ktorá samozrejme nie je veľká) nie sú skoro žiadne rozdiely v podnebných podmienkach, znamená, že rôzne druhy hrozna pestované v tejto oblasti dozrievajú rovnomerne. Tento faktor významne prispieva k formovaniu identity týchto bielych vín.

Rovnako dôležitý je aj vplyv vysokého stupňa pôdnej diverzity, ktorý je výsledkom nepravidelných nánosov v dôsledku rôznych procesov zaľadňovania. Tento aspekt sa premieta do sviežosti, mladosti a energickosti vín „Custoza“.

Najmä vďaka svojmu zloženiu zabezpečuje morénová pôda pravidelnú klíčivosť všetkých druhov viniča. Vzájomný vzťah medzi pôdou a podnebím oblasti zabezpečuje rast hrozna a výhonkov a ich riadne dozrievanie.

Horúce, nie však dusné letá zabezpečujú koncentráciu cukru a primerané rozdiely medzi dennými a nočnými teplotami prispievajú k vzniku kvetinových aromatických látok, ktoré sú prítomné vo vínach s CHOP „Custoza“.

9. Ďalšie základné podmienky (balenie, označovanie, ďalšie podmienky)

ŽIADNE

Odkaz na špecifikáciu výrobku

https://www.politicheagricole.it/flex/cm/pages/ServeBLOB.php/L/IT/IDPagina/14117

(1) Ú. v. EÚ L 9, 11.1.2019, s. 2.